Video: Swartmamba by KZN-laerskool gevangNeville Wolmarans met die swartmamba (Foto: Skermgreep uit die video) ŉ Swartmamba-wyfie is Sondagmiddag by ŉ laerskool in Tongaat in KwaZulu-Natal gevang. Swartmambas is een van die dodelikste slange in die wêreld en die langste giftige slang in Afrika. Lede van Reaction Unit South Africa (Rusa) is omstreeks 13:00 na die skool ontbied toe personeel ŉ slang in die boom opgemerk het. Beamptes het die slang as ŉ swartmamba geïdentifiseer en die spesialis-slangvanger Neville Wolmarans van Reptiles Unlimited ontbied. In die video kan gesien word hoe Wolmarans die boom versigtig nader en die slang dan behendig hanteer. Rusa het bevestig die slang sal in haar natuurlike omgewing, ver van die huise af, vrygelaat word. Wolmarans, ook die eienaar van die Ndlondlo-reptielpark, het bevestig dit is ŉ wyfie en sy is ongeveer 2,4 meter lank. Hy is in die kommentare op die plasing op Facebook geloof vir sy dapperheid en kennis om die slang te hanteer. Volgens die Afrikaanse Wikipedia kan swartmambas tussen 2,5 en 4,5 meter lank word. Anders as wat sy naam aandui, is die swartmamba nooit heeltemal swart nie: sy kleur wissel van olyfgroen tot donkerbruin aan die bokant en gryserig op die pens. Sy bek is egter altyd pikswart binne-in. Sy byt is feitlik altyd dodelik as dit nie onmiddellik behandel word nie. Die gif is senuvergiftigend. Die slang pik ‘n paar keer na mekaar en die gif werk vinnig. Onmiddellike behandeling is nodig anders sterf die slagoffer weens verlamming en versmoring. ‘n Teengif is beskikbaar. Swartmambas word hoofsaaklik aangetref in die laeveldgebiede van Mpumalanga, bosveld van Limpopo en Gauteng en in KwaZulu-Natal. Hulle is baie rats en is ewe tuis op die grond as in bome. Die prooi bestaan hoofsaaklik uit voëls en klein soogdiere soos knaagdiere en dassies. Hy vreet ook ander slange, soos kobras en pofadders. Indien ‘n swartmamba teëgekom word moet daar stadig en versigtig agteruit beweeg word. Skielike beweging sal die slang vinnig en baie kere laat pik. Die slang kan teen ‘n spoed van 20 km/h voortbeweeg.